Dudaverseny

1910-ben volt Ipolyságon egy kanásztülök- és dudaverseny, amit

Szokoly Alajos megyei levéltáros szervezett Bartók Bélának, aki az

eseményre magával vitte Györffy Istvánt, a Magyar Nemzeti Múzeum

munkatársát, hogy legyen egy komoly gyűjtés Hont vármegyéből is.

Dudások, tülkösök jöttek össze, ennyit még nem láttak egyszerre.

Nagy sikere volt, a közönség ismételtetett mindenkivel. Igaz, amikor

bezárták őket egy udvarba, hogy ne igyanak már többet, csak

kiszöktek, és kocsmának nézték a postahivatalt, de mivel a postamester

nem szolgálta ki őket, hát felgyújtották a házat.

Kozák Józsi a saját házában szervezett egy ilyen összejövetelt,

csak dudásoknak. Az volt a feltétel, hogy a kapuban meg kellett

inni egyhajtásra – huszárvirtus – egy korsó vörösbort, és húsz percet

kellett játszani a dudán úgy, hogy egy dallamot sem szabadott ismételni.

Hozzám csak akkor jutott el a hír, amikor már egy Téka-turné

le volt szervezve, így nem tudtam elmenni. Kitaláltam azonban, hogy

a zeneiskolában, ahol tanítottam, eljátszom azt a pillanatot, amikor

megérkezem Józsi házának kapujába. Bevágtam egy üveg vörösbort,

majd bekapcsoltam a magnót, és eljátszottam a húsz percemet.

Hogy ne hiányozzak, ezt a felvételt lejátszották a bulin!

Mivel a jó hangulat a tetőfokára hágott, a buli a rendőrség kijövetelével

ért véget, méltó módon a nagy elődökhöz.